Anno Domini millesimo trecentesimo quinquagesimo sexto statuta sunt haec apud Cistercium tempore Capituli generalis. 1.  In primis, quoniam perscrutabilis altitudo divini consilii sicut ab aeterno, etc. Si omnes artus humani verterentur in linguas, et cuncti sensus solverentur in voces, nequaquam sufficeret humanae fragilitatis conditio Virginem gloriosam dignis efferre laudum praeconiis, nec ei etiam congruum impendere famulatum ; verumtamen si eam laude dignissimam nequamus iuxta suae sanctitatis merita collaudare, generale tamen Capitulum gerens in votis ut in signum dignitatis eximiae, pro nostro parvitatis modulo, laudes debitae, maxime in ipsius Beatae Virginis solemnitatibus, ab Ordinis professoribus exsolvantur ; sacrosanctae romanae Ecclesiae, quae caput est omnium et magistra, vestigiis inhaerendo, ac devotionem fidelium ad reverentiam et honorem ipsius Beatae Virginis excitando, statuit, ordinat, diffinit, quatinus festum Conceptionis ipsius Virginis gloriosae cum duabus missis et officio festi Nativitatis ipsius, assignato nomine Conceptionis loco Nativitatis ubi oportuerit adoptato, et octo primis lectionibus de historia institutionis festi Conceptionis eiusdem, cum haberi commode poterit, die octava mensis decembris per universum Ordinem sine octavis deinceps solemniter celebretur, ut Ordo qui eiusdem Virginis glorioso vocabulo noscitur insignitus, quique ipsam gaudet habere specialem patronam in terris, suffragantibus meritis eamdem sentiat propitiam advocatam habere in coelis. 2.  Abbatibus contributiones in usum Ordinis imponuntur. Abbas Morimundensis receptor contributionum per Germaniam constituitur. 